বিফলে গেল ড্যারেন ব্র্যাভোর লড়াকু ১১৬ রানের ইনিংস। গোলাপি বলে ওয়েস্ট ইন্ডিজের বিরুদ্ধে প্রথম দিন-রাতের টেস্টে পাকিস্তান জিতল ৫৬ রানে।
৩৪৬ রান তাড়া করে ম্যাচ জিততে গিয়ে সোমবার শেষ দিনে পাক শিবিরে আতঙ্ক ছড়িয়ে দিয়েছিলেন বাঁহাতি ব্যাটসম্যান ড্যারেন ব্র্যাভো। ২৪৯ বলে তাঁর ১১৬ রানের ইনিংসে ছিল দশটি বাউন্ডারি এবং একটি ছয়। সপ্তম উইকেটে অধিনায়ক জেসন হোল্ডারকে নিয়ে ৬৯ রান যোগ করে ব্র্যাভো দলকে জয়ের পথে অনেকটা এগিয়ে নিয়ে যান।
কিন্তু প্রথম ইনিংসে কোনও উইকেট না পাওয়া মহম্মদ আমির দ্বিতীয় ইনিংসে তুলে নিলেন তিন উইকেট। যোগ্য সঙ্গত দিলেন ইয়াসের শাহ (২/১১৩) এবং মহম্মদ নওয়াজ (২/৩২)। ম্যাচে দুই ইনিংস মিলিয়ে সাত উইকেট নিলেন এই বাঁহাতি স্পিনার। যাঁকে সোমবারই টেস্টে দ্বিতীয় দ্রুততম স্পিনার হিসাবে ১০০ উইকেট নেওয়ার জন্য অভিনন্দন জানিয়েছেন ভারতীয় দলের অফস্পিনার আর. অশ্বিন। ২৮৯ রানে শেষ হয়ে যায় ওয়েস্ট ইন্ডিজের দ্বিতীয় ইনিংস।
ম্যাচ জিতে পাক অধিনায়ক মিসবা-উল-হক বলেছেন, ‘‘এই জয় পাকিস্তান ক্রিকেটে নতুন অধ্যায়ের সূচনা ঘটাল।’’